थैलेसीमिया पीड़ित श्वेता को इलाज के लिए इंदौर लाए
किडनी, लिवर के साथ थेलेसीमिया से पीड़ित रतलाम की 14 वर्षीय बेटी श्वेता का इलाज प्रदेश सरकार ने शुरू करवा दिया है। मंगलवार शाम को श्वेता प्रशासन की मदद से इंदौर आई। यहां निजी अस्पताल में उसकी कुछ जांचंे हुईं। वहीं, डॉक्टरों ने उसका ब्लड सैंपल लेकर दोबारा जांच के लिए मुंबई भेजा।
शाम को कलेक्टर पी. नरहरि ने उसके पिता बने सिंह से चर्चा कर आवश्यक सुविधाएं देने के लिए आश्वस्त किया। श्वेता ने चर्चा में कहा मैं बड़ी होकर डॉक्टर बनूंगी और उन बच्चों की मदद करूंगी जो इलाज करवाने में सक्षम नहीं हंै। श्वेता को थैलेसीमिया के कारण 468 बॉटल खून चढ़ चुका है।
इलाज के नुस्खों के लिए भी लोगों ने किया संपर्क
बने सिंह ने बताया बेटी के इलाज में सहायता के लिए इंदौर, भोपाल, ग्वालियर के अलावा जयपुर, उदयपुर से भी फोन आए। अब तक 200 से ज्यादा लोगों ने मदद के लिए कहा है। वहीं, 50 से ज्यादा ने अकाउंट नंबर भी मांगा। बने सिंह के पास कुछ फोन अलग-अलग इलाज के नुस्खों और दवाइयों के भी आए। पिता आश्वस्त हंै कि बेटी के इलाज में अब परेशानी नहीं आएगी।
hin_Deva hin_Deva hin_Deva hin_Deva hin_Deva